Ekstra 5% vir sommige leerders om te slaag(Foto: Unsplash) Die departement van basiese onderwys gee aan leerders in gr. 4 tot gr. 9 vanjaar die vergunning dat hul punte in tot drie vakke met 5% verhoog kan word indien dit sal beteken dat hulle die betrokke vakke slaag. Die aanpassing van punte en spesiale vergunnings word ingespan om te voorkom dat groot getalle leerders moontlik hul jaar moet herhaal. Verlede jaar se spesiale vergunning het bepaal dat slegs leerders in gr. 7 tot gr. 9 se punte verhoog kon word en dít met slegs 2%. Vanjaar se vergunning word gegee in die lig van die vele onderbrekings en uitdagings wat die Covid-19-pandemie tot gevolg gehad het, sê Mathanzima Mweli, direkteur-generaal van die departement van basiese onderwys. Wiskunde Spesiale vergunnings word vanjaar spesifiek in wiskunde gegee vir leerders wat aan die ander vereistes voldoen om van een graad na die volgende bevorder te word, maar nié vlak 3 (40%) in wiskunde kon behaal nie. “Dit beteken dat die wiskundepunt aangepas mag word en die leerder na die volgende graad bevorder mag word indien hy of sy aan al die ander slaagvereistes voldoen.” Gr. 9-leerders wat met vergunning steeds minder as 30% behaal, het steeds die opsie om in gr. 10 voort te gaan met wiskunde óf wiskundige geletterdheid. Daar moet egter duidelik op ’n leerder se rapport aangedui word indien punte aangepas is.